 NA CHARLES WASONGA WATALII wanaozuru Kenya na kupiga picha vivutio vya kitalii, wakiwemo watu kutoka kwa jamii ya Wamaasai, sasa watalazimika kulipia picha hizo kwa sarafu ya dola ya Amerika. Kulingana na Waziri wa Utumishi wa Umma na Usimamizi wa Utekelezaji wa Majukumu ya Serikali, Moses Kuria, hii ni sehemu ya mpango wa kuiwezesha serikali kufaidi kutokana na turathi zake na amali za kitamaduni. Akiongea katika ukumbi wa Bomas of Kenya mnamo Jumanne wakati wa sherehe za Utamaduni Dei, Bw Kuria alisema Kenya itafanya kila iwezalo kujikinga dhidi ya biashara haramu ya amali zake za kitamaduni kuwa kuzima biashara zozote za vito hivyo. “Wale wageni ambao wamekuwa wakija hapa kuona vito vyetu vya kitamaduni, shanga zetu, na hata utamaduni wa Kimaasai, sasa tunasema kuwa hiyo haitafanyika. Hii ni kwa sababu tunalindwa na sheria za kimataifa na mikataba mbalimbali,” Bw Kuria akasema. “Hata kupiga mtu kutoka kwa jamii ya Maa picha, utalazimika kulipa na ulipe kwa dola za Amerika,” akaongeza, bila kutaja kiasi cha ada hiyo. Bw Kuria alisema Kenya sasa inalindwa chini ya mkataba wa Shirika la Umoja wa Mataifa kuhusu Elimu, Sayansi na Utamaduni (UNESCO) ya 1970. Hii ni baada ya mkataba huo juzi kutiwa saini na Kamati ya Michezo na Utamaduni ili kuhakikisha utekelezaji wake. Kenya ni miongoni mwa nchi 39 za Afrika zilizotia saini mkataba huo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  